CELEX: 62011TN0214
Language: fi
Date: 2011-04-11 00:00:00
Title: Asia T-214/11: Kanne 11.4.2011 — ClientEarth ja PAN Europe v. Euroopan elintarviketurvallisuusviranomainen

18.6.2011   
            
            
               FI
            
            
               Euroopan unionin virallinen lehti
            
            
               C 179/18
            
         Kanne 11.4.2011 — ClientEarth ja PAN Europe v. Euroopan elintarviketurvallisuusviranomainen
   (Asia T-214/11)
   2011/C 179/32
   Oikeudenkäyntikieli: englanti
   
      Asianosaiset
   
   
      Kantajat: ClientEarth (Lontoo, Yhdistynyt kuningaskunta) ja Pesticides Action Network Europe (PAN Europe) (Bryssel, Belgia) (edustaja: asianajaja P. Kirch)
   
      Vastaaja: Euroopan elintarviketurvallisuusviranomainen
   
      Vaatimukset
   
   
               —
            
            
               On todettava vastaajan rikkoneen tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräyksiä,
            
         
               —
            
            
               asetusta (EY) N:o 1367/2006 (1) ja
            
         
               —
            
            
               asetusta (EY) N:o 1049/2001 (2) sekä
            
         
               —
            
            
               kumottava kieltävä vastaus, jolla vastaaja eväsi oikeuden tutustua pyydettyyn asiakirjaan ja
            
         
               —
            
            
               määrättävä vastaaja korvaamaan kantajien samoin kuin mahdollisten väliintulijoiden oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteellaan kantajat vaativat SEUT 263 artiklaan tukeutuen, että on kumottava Euroopan elintarviketurvallisuusviranomaisen niiden asiakirjoihin tutustumista koskevaan pyyntöön antama kieltävä vastaus, jolla se eväsi niiltä oikeuden tutustua valmisteluaineistoon sekä torjunta-aineita käsittelevän ohjauskomitean ja kasvinsuojeluaineita ja niiden jäämiä käsittelevän lautakunnan direktiivin (EY) N:o 1107/2009 (3) asiayhteydessä antamiin tieteellisiin lausuntoihin kasvinsuojeluaineiden markkinoille saattamiseksi esitettävää, vertaisarvioitua ja vapaasti käytettävissä olevaa tieteellistä aineistoa koskevista ohjeista.
   Kantajat esittävät kanteensa tueksi neljä kanneperustetta.
   
               1)
            
            
               Ensimmäinen kanneperuste koskee sitä, että riidanalaisella päätöksellä on rikottu asetuksen (EY) N:o 1049/2001 8 artiklan 2 kohtaa, koska kantajan tekemään uudistettuun hakemukseen ei ole vastattu asetetussa määräajassa eikä vastaamatta jättämistä perusteltu yksityiskohtaisesti.
            
         
               2)
            
            
               Toinen kanneperuste koskee sitä, että riidanalaisella päätöksellä on rikottu tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen 4 artiklan 1, 2, 3 ja 4 kohtaa, koska kantajalle ei ole annettu oikeutta tutustua pyydettyihin valmisteluasiakirjoihin ja Euroopan elintarviketurvallisuusviranomaisen ohjeita koskeviin tieteellisiin lausuntoihin. Riidanalaisella päätöksellä on myös rikottu asetuksen (EY) N:o 1367/2006 6 artiklan 1 kohtaa, koska asetuksen (EY) N:o 1049/2001 4 artiklan mukaisia poikkeuksia ei ole tulkittu suppeasti.
            
         
               3)
            
            
               Kolmas kanneperuste koskee sitä, että riidanalaisella päätöksellä on rikottu asetuksen (EY) N:o 1049/2001 4 artiklan 3 kohdan toista alakohtaa, sillä ei ole osoitettu, että pyydettyjen asiakirjojen sisältämien tietojen ilmaiseminen vahingoittaisi vakavasti Euroopan elintarviketurvallisuusviranomaisen sisäistä päätöksentekoa, erityisesti päätöksen tekemisen jälkeen.
            
         
               4)
            
            
               Neljäs kanneperuste koskee sitä, että riidanalaisella päätöksellä on rikottu asetuksen (EY) N:o 1049/2001 4 artiklan 3 kohdan toista alakohtaa, koska vastaaja ei ole arvioinut sitä, edellyttääkö ylivoimainen yleinen etu tietojen ilmaisemista, eikä se ole yksityiskohtaisesti perustellut tätä arvioimatta jättämistä.
            
         
      (1)  Tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin 6.9.2006 annettu Euroopan parlamentin ja neuvoston asetus (EY) N:o 1367/2006 (EUVL L 264, s. 13).
   
      (2)  Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu Euroopan parlamentin ja neuvoston asetus (EY) N:o 1049/2001 (EYVL L 145, s. 43).
   
      (3)  Kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21.10.2009 annettu Euroopan parlamentin ja neuvoston asetus (EY) N:o 1107/2009 (EUVL L 309, s. 1).